ระเบียบ ก.ร. ว่าด้วยเงินค่าตอบแทนนอกเหนือจากเงินเดือนของข้าราชการรัฐสภาสามัญ พ.ศ. 2554
ระเบียบ ก
ระเบียบ ก.ร.
ว่าด้วยเงินค่าตอบแทนนอกเหนือจากเงินเดือนของข้าราชการรัฐสภาสามัญ
พ.ศ. ๒๕๕๔[๑]
 

ตามที่ได้มีการปรับปรุงค่าตอบแทนของบุคลากรภาครัฐ
โดยกำหนดให้มีการจ่ายเงินค่าตอบแทนนอกเหนือจากเงินเดือนของข้าราชการเพื่อความเหมาะสมกับการปฏิรูประบบราชการตามระเบียบกระทรวงการคลังว่าด้วยการเบิกจ่ายเงินค่าตอบแทนนอกเหนือจากเงินเดือนของข้าราชการและลูกจ้างประจำของส่วนราชการ
นั้น บัดนี้ได้มีการประกาศใช้พระราชบัญญัติระเบียบข้าราชการรัฐสภา พ.ศ. ๒๕๕๔
ซึ่งกำหนดให้ข้าราชการรัฐสภาสามัญได้รับเงินเดือนและเงินประจำตำแหน่งตามบัญชีท้ายพระราชบัญญัติดังกล่าว
ทำให้ข้าราชการรัฐสภาสามัญไม่อยู่ในเงื่อนไขที่จะได้รับเงินค่าตอบแทนนอกเหนือจากเงินเดือนตามระเบียบของกระทรวงการคลังดังกล่าว
ก.ร.
จึงเห็นสมควรให้ข้าราชการรัฐสภาสามัญได้รับเงินค่าตอบแทนนอกเหนือจากเงินเดือนตามที่เคยได้รับเช่นเดียวกับข้าราชการพลเรือนสามัญ

อาศัยอำนาจตามความในมาตรา ๒๒ (๙)
แห่งพระราชบัญญัติระเบียบข้าราชการรัฐสภา พ.ศ. ๒๕๕๔ ก.ร. จึงออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบ ก.ร.
ว่าด้วยเงินค่าตอบแทนนอกเหนือจากเงินเดือนของข้าราชการรัฐสภาสามัญ พ.ศ. ๒๕๕๔

ข้อ ๒ ระเบียบนี้ให้ใช้บังคับตั้งแต่วันที่
๙ มิถุนายน พ.ศ. ๒๕๕๔ เป็นต้นไป

ข้อ ๓ ให้ข้าราชการรัฐสภาสามัญซึ่งได้รับเงินประจำตำแหน่งตามบัญชีอัตราเงินประจำตำแหน่งของข้าราชการรัฐสภาสามัญตามพระราชบัญญัติระเบียบข้าราชการรัฐสภา
พ.ศ. ๒๕๕๔ ได้รับเงินค่าตอบแทนนอกเหนือจากเงินเดือนเป็นรายเดือนเท่ากับอัตราเงินประจำตำแหน่งที่ได้รับ
เว้นแต่ข้าราชการรัฐสภาสามัญที่ได้รับเงินประจำตำแหน่งประเภทวิชาการ ระดับชำนาญการ

ข้อ ๔ ให้ข้าราชการรัฐสภาสามัญที่ดำรงตำแหน่งประเภทวิชาการ
ระดับชำนาญการพิเศษ ซึ่งไม่มีสิทธิได้รับเงินประจำตำแหน่งตามพระราชบัญญัติระเบียบข้าราชการรัฐสภา
พ.ศ. ๒๕๕๔
มีสิทธิได้รับเงินค่าตอบแทนนอกเหนือจากเงินเดือนเป็นรายเดือนในอัตราเดือนละ ๓,๕๐๐ บาท

ข้อ ๕ ให้ข้าราชการรัฐสภาสามัญที่ดำรงตำแหน่งประเภททั่วไป
ระดับอาวุโสมีสิทธิได้รับเงินค่าตอบแทนนอกเหนือจากเงินเดือนเป็นรายเดือนในอัตราเดือนละ
๓,๕๐๐ บาท

ข้อ ๖ วิธีปฏิบัติเกี่ยวกับการเบิกจ่ายเงินค่าตอบแทนนอกเหนือจากเงินเดือนซึ่งมิได้กำหนดไว้ในระเบียบนี้ให้ถือปฏิบัติตามหลักเกณฑ์การเบิกจ่ายเงินเดือนโดยอนุโลม

ข้อ ๗ ให้ ก.ร.
มีอำนาจตีความและวินิจฉัยปัญหาเกี่ยวกับระเบียบนี้

ข้อ ๘ ให้ประธาน ก.ร.
รักษาการตามระเบียบนี้


ประกาศ
ณ วันที่ ๓๐ มิถุนายน พ.ศ. ๒๕๕๔
พลเอก
ธีรเดช มีเพียร
ประธานวุฒิสภาทำหน้าที่ประธานรัฐสภา
ประธาน
ก.ร.











ปริยานุช/ผู้จัดทำ
๒๒ สิงหาคม
๒๕๕๔

ณัฐวดี/ตรวจ
๒๒ สิงหาคม
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๘๕ ง/หน้า ๒/๒ สิงหาคม ๒๕๕๔